Börn og mannréttindi - Mannréttindadagar
2024-11-27 08:00 UTC | Mannréttindahúsið, Sigtún 42, Reykjavík, Iceland
HlustaDagskrá verður nánar kynnt síðar.

Mannréttindamorgnar: Sjúklingar og mannréttindi
2025-09-25 10:00 | Mannréttindahúsið, Sigtún 42, Reykjavík, Iceland
HlustaMarta Jóns Hjördísardóttir talskona sjúklinga kemur í Mannréttindahúsið 25. september og ræðir réttindi sjúklinga, eflingu samtals við sjúklingasamtök og margt fleira. Viðburðurinn hefst klukkan 10:00 en húsið opnar 9:30. Heitt á könnunni, léttar morgunveitingar í boði og öll velkomin.

Marta tók við nýju stöðugildi talskonu sjúklinga fyrir um ári síðan. Staða talskonu er mikilvægur hluti af nýjum áherslum Landspítala sem felast meðal annars í auknu vægi fagmennsku í samskiptum við sjúklinga og aðstandendur, eflingu samtals við sjúklingasamtök og umbóta í kjölfar athugasemda sjúklinga.

Marta hefur lokið BSc gráðu í hjúkrunarfræði frá HÍ, MPM gráðu í verkefnastjórnun frá HR 2017 og er að ljúka MSc gráðu í hjúkrunarstjórnun frá HÍ. Marta hóf störf á Landspítala árið 2007 sem hjúkrunarnemi. Hún hefur sinnt fjölbreyttum störfum innan Landspítala síðan, unnið á legudeildum, á menntadeild, verið formaður fagráðs Landspítala, sinnt starfsmannahjúkrun og unnið að fjölbreyttum verkefnum á verkefnastofu m.a. stofnun transmiðstöðvar á Landspítala.

Réttindabarátta á tímamótum - Hvað getur þú gert?
2025-10-23 10:00 | Mannréttindahúsið, Sigtún 42, Reykjavík, Iceland
HlustaGríptu hljóðnemann (open mic) í Mannréttindahúsinu þegar við ræðum um stöðu jafnréttisbaráttunnar í tilefni af 50 ára afmæli kvennafrídagsins 1975. Hvert gæti þitt hlutverk orðið í baráttunni?
Mannréttindahúsið býður upp á opinn hljóðnema fimmtudaginn 23. október klukkan 10:00 í samstarfi við UN Women á Íslandi, Landssamband ungmennafélaga, Félag Sameinuðu þjóðanna á Íslandi og ÖBÍ réttindasamtök. Tilefnið er 50 ára afmæli kvennafrídagsins 1975, þar sem íslenskar konur lögðu niður störf og kröfðust jafnréttis.
Margt hefur áunnist í baráttunni á þessari hálfu öld sem síðan hefur liðið en annað er enn óunnið. Boðað hefur verið til kvennaverkfalls föstudaginn 24. október þar sem kröfur um aðgerðir eru meðal annars:
Uppræta kynbundið ofbeldi
40% kvenna hér á landi hafa orðið fyrir kynbundnu ofbeldi.
Leiðrétta vanmat á kvennastörfum
Munur á atvinnutekjum kvenna og karla er um 20% og launamunur kynjanna er rúm 10% og eykst.
Lögfesta rétt barna til leikskólavistar að loknu fæðingarorlofi
Konur bera enn meiri ábyrgð á umönnun barna, fjórðungur er í hlutastarfi og stór hluti hverfur af vinnumarkaði til að brúa bilið.
Tryggja fræðslu um jafnrétti og kynbundið ofbeldi á öllum skólastigum
12% stúlkna í 10. bekk hafa orðið fyrir nauðgun af hálfu jafnaldra og helmingur fyrir stafrænu kynferðisofbeldi.
Hvað getur þú gert í jafnréttisbaráttunni og hvernig vilt þú sjá samfélagið þróast? Endilega kíktu í Mannréttindahúsið á fimmtudagsmorgun, gríptu hljóðnemann og deildu þinni skoðun.

Mannréttindamorgunn – Mannréttindastofnun Íslands
2025-11-13 09:30
HlustaMaría Sigurðardóttir framkvæmdastjóri nýrrar Mannréttindastofnunar Íslands fjallar um nýja stofnun, hlutverk hennar og mikilvægi í samfélaginu í Mannréttindahúsinu fimmtudaginn 13. nóvember kl. 9:30.
Margrét á að baki langan feril sem stjórnandi stofnana sem vinna að aukinni velferð borgaranna, meðal annars gengdi hún starfi framkvæmdastjóra Jafnréttisstofu, var Umboðsmaður barna og forstjóri Þjónustu- og þekkingarmiðstöðvar fyrir blinda, sjónskerta og einstaklinga með samþætta sjón og heyrnaskerðingu. Hún lauk embættisprófi í lögfræðingi frá Háskóla Íslands, kennsluréttindanámi frá Háskólanum á Akureyri og MBA gráðu frá University of the Highlands and Islands í Skotlandi með áherslu á mannréttindi.
Mannréttindastofnun Íslands er sjálfstæð stofnun sem tók til starfa þann 1. maí 2025 sl. og starfar á vegum Alþingis samkvæmt lögum nr. 88/2024. Meginhlutverk stofnunarinnar er að efla og vernda mannréttindi á Íslandi.

Mannréttindabíó - Sigur fyrir sjálfsmyndina
2025-12-04 09:30 - 11:00
HlustaMagnús Orri Arnarson er tilnefndur til Hvatningarverðlaunanna 2025, fyrir einstakt framlag á sviði vitundarvakningar, kvikmyndagerðar og íþrótta. Myndin verður sýnd og Magnús Orri, höfundur myndarinnar verður á staðnum til að segja frá gerð myndarinnar.
Sigur fyrir sjálfsmyndina – Ný íslensk heimildarmynd um íslensku keppendurna á Special Olympics
Myndin greinir frá þátttöku fimm íslenskra íþróttamanna á Heimsleikum Special Olympics á Ítalíu fyrr á þessu ári.
Myndin veitir innsýn inn í undirbúning, keppnina sjálfa og þá mannúð og virðingu sem einkennir starf Special Olympics samtakanna.
Höfundur myndarinnar, Magnús Orri Arnarsson, keppti sjálfur á leikunum í abu Dhabi árið 2019 og hefur síðan helgað sig kvikmyndagerð. Þetta er fyrsta heimildarmynd Magnúsar Orra.
Myndin gefur góða innsýn í starf Special Olympics samtakanna sem stofnuð voru af Eunice Kennedy Shriver árið 1968 og eru í dag með um 6 milljónir iðkenda um allan heim. Starfið byggir á gildum mannúðar, virðingar og jafnra tækifæra. Forsvarsmaður samtakanna í dag er Timothy Kennedy Shriver og Kennedy fjölskyldan er enn virkur bakhjarl í starfi samtakanna.
Íþróttasamband fatlaðra hefur verið umsjónaraðili starfs Special Olympics á Íslandi frá árinu 1989. Yfir 600 íslenskir keppendur frá aðildarfélögum ÍF hafa fengið tækifæri til þátttöku á vetrar og sumarheimsleikum Special Olympics í fjölmörgum greinum. Ný tækifæri hafa opnast með breyttri skilgreiningu en í upphafi var miðað við iðkendur með þroskahömlun eða „intellectual disability“. Í dag er viðmið „learning disability“ Sífellt aukin áhersla er á „unified“ þar sem ófatlaðir og fatlaðir æfa og keppa saman í einstaklings og liðagreinum.

Jólabollinn & bókajól
2025-12-11 09:30 - 11:00
HlustaVið birtum upp skammdegið með notalegri samverustund þar sem ilmandi kakó, jólakaffi og brakandi piparkökur bíða okkar. Við slökum á við kertaljós og njótum upplestrar þriggja höfunda sem lesa upp úr nýjum bókum sínum. Hlý og hátíðleg stund sem gleður í desembermyrkrinu.
Fríða Ísberg les brot úr bók sinni Huldukonan, Ólafur Haukur Símonarson les úr bók Janne Teller Ekkert sem hann þýddi yfir á íslensku & Ísak Hilmarsson les upp úr nýrri bók sinni Fæðingarsögur feðra.
Huldukonan
Konurnar í Lohr fjölskyldunni skilja ekki að Sigvaldi þeirra, með alla sína augljósu mannkosti, hafi aldrei gengið út. Ennfremur fá þær ekki skilið þá fráleitu ákvörðun hans að gerast einsetumaður í eyðivík. Dag einn birtist Sigvaldi á dyraþrepi móður sinnar með mánaðargamla stúlku í fanginu og neitar að svara því hver sé móðir barnsins.
Ekkert
Það rennur uppp fyrir Pierre Anthon að ekki taki því að gera neitt, af því að ekkert hafi þýðingu þegar allt komi til alls. Hann kemur sér fyrir uppi í tré og ögrar þaðan bekkjarsystkinum sínum. Þau reyna að sannfæra hann um tilgang lífsins með aðferðum sem fara að lokum út í öfgar. Verlaunabók sem gefin hefur verið út á 36 tunumálum.
Fæðingarsögur feðra
Fæðingarsögur feðra inniheldur sögur frá feðrum af fæðingum barna þeirra. Sögurnar í bókinni eru nafnlausar og skrifaðar af feðrunum sjálfum. Þær veita góða innsýn í upplifun og sjónarhorn feðra af meðgöngu, fæðingu og fyrstu augnablikunum í lífi barna þeirra. Sögurnar eru jafn ólíkar og þær eru margar og koma frá feðrum á mismunandi aldri. Þær segja frá flestum tegundum fæðinga, frá keisaraskurðum, fæðingum í heimahúsi, á sjúkrahúsi, í sjúkrabíl, á fæðingarheimilum og einnig erlendis. Með bókinni vilja höfundar opna á umræðuna um upplifun feðra af fæðingum og vekja athygli á hlutverki þeirra og þátttöku í barneignarferlinu. Eins er von um að bókin hvetji til umræðu um upplifun fólks af fæðingum barna sinna, hvort sem er við hitt foreldri barnsins eða á milli kynslóða.

Morgunbollinn - Listvinnzlan um menningu og mannréttindi
2026-01-12 09:30 - 11:00
HlustaListvinnzlan er vinnustaður þar sem list, mannréttindi og sköpunarkraftur mætast.
Kynning um Listvinnzluna sem er framsækið menningar-, mannréttinda- og nýsköpunarverkefni sem skapar raunveruleg atvinnutækifæri fyrir fatlað listafólk og tryggir aðgang að faglegu vinnuumhverfi, stuðningi og virkri þátttöku í íslensku menningarlífi.
Á viðburðinum segja Margrét M. Norðdahl, stofnandi Listvinnzlunnar, Elín Sigríður María Ólafsdóttir (ESMÓ) og Þórir Gunnarsson (Listapúkinn) frá því hvernig Listvinnzlan hefur þróast í lifandi vinnustað og listmiðstöð í hjarta Reykjavíkur. Þau fjalla um hvers vegna slíkur vettvangur er nauðsynlegur, hvernig hann sameinar list, menningu, velferð og mannréttindi — og hvernig Listvinnzlan er skýr framkvæmd inngildingar og valdeflingar í verki.
Gestir fá innsýn í daglegt starf Listvinnzlunnar og Listsmiðjunnar: hvernig listafólk vinnur þar á eigin forsendum, fær faglegan stuðning, þróar sjálfstæðan listferil, skapar sér tekjur og verður virkur þátttakandi í menningarlífi landsins. Rætt verður um réttindavinnu, nýsköpun og samfélagsleg áhrif — og hvers vegna aðgangur að vinnu, list og sköpun skiptir sköpum fyrir samfélagið allt.
Á meðan viðburðinum stendur verða verk eftir listafólk Listsmiðjunnar sýnd á veggjum og fá gestir þannig tækifæri til að kynnast fjölbreyttum röddum og sjónarhornum listafólks Listvinnzlunnar.
Listvinnzlan hlaut Múrbrjót Þroskahjálpar árið 2023 og var tilnefnd til Hvatningarverðlauna ÖBÍ réttindasamtaka árið 2025 fyrir brautryðjendastarf á sviði listsköpunar fatlaðs fólks og fjölgun atvinnutækifæra.
Viðburðurinn er fyrir öll sem hafa áhuga á listum, mannréttindum, inngildingu, nýsköpun og samfélagslegri breytingu — og vilja heyra hvernig hægt er að byggja vinnustað þar sem öll tilheyra.

Auðlesið mál & mannréttindi
2026-01-15 09:30 - 11:00
HlustaSnorri Rafn Hallsson verkefnastjóri segir frá Miðstöð um auðlesið mál.
Við eigum öll rétt á upplýsingum á máli sem við skiljum. Aðeins þannig getum við notið réttinda okkar, nýtt tækifæri og tekið þátt í samfélaginu á eigin forsendum. Auðlesið mál er aðgengistæki sem ryður burt þeim hindrunum sem felast í tungumálinu.

Samráðsfundur Mannréttindahússins
2026-01-21 13:00 - 14:00
HlustaFélagar úr Mannréttindahúsinu koma saman og ræða stefnu hússins og stöðu mála.

Fræðsluröð ÖBÍ - Fjáröflun og markaðsmál almannaheillafélaga
2026-01-21 16:00 - 19:00
HlustaFyrsta námskeið vorsins í Fræðsluröð ÖBÍ; Fjáröflun og markaðsmál almannaheillafélaga.Á námskeiðinu verður fjallað um helstu áskoranir og tækifæri í fjáröflun og markaðsmálum almannaheillafélaga. Rýnt verður í hugmyndir og leiðir til að auka sýnileika, rækta tengsl og sjálfbærni starfseminnar. Viðburðurinn hentar öllum sem koma að rekstri, markaðs- eða fjáröflunarstarfi almannaheillafélaga.
Námskeiðið verður haldið hér í Mannréttindahúsinu Sigtúni 42, 21. janúar kl. 16:00-19:00.
Kostnað af námskeiðahaldinu ber ÖBÍ. Boðið er upp á táknmáls- og rittúlkun.
Leiðbeinendur:
Andri Árnason – framkvæmdastjóri Takk sem hefur sérhæft sig í styrktarsamfélögum, markaðsetningu og þjónustu við almannaheillafélög.

Kristín Jezorski – markaðsstjóri hjá Takk sem hefur unnið að mörgum stórum herferðum tengdum vitundarvakningu og fjáröflun fyrir almannaheillafélög.

Flóki Guðmundsson – sérfræðingur í fjáröflun og viðskiptatengslum hjá Takk. Hann hefur stuðlað að vexti góðgerðarfélaga á Íslandi í yfir 10 ár og er vottaður sérfræðingur í verkefnastjórnun.

Morgunbollinn fræðsla: Hreyfing þegar þú hefur lítinn tíma.
2026-01-22 09:30 - 11:00
HlustaHeitt á könnunni og léttar veitingar frá 9:30 fræðslan hefst kl. 10:00.

Hreyfing þegar þú hefur lítinn tíma – fræðsluviðburður
Byrjum nýtt ár með krafti! Hvernig er hægt að koma hreyfingu inn í daglegt líf þegar tíminn er naumur? Á þessum fræðsluviðburði verður fjallað um einfaldar, raunhæfar og árangursríkar leiðir til að auka hreyfingu án þess að það krefjist mikils tíma, búnaðar eða undirbúnings.

Viðburðurinn leggur áherslu á mikilvægi reglulegrar hreyfingar fyrir heilsu, líðan og hamingju og sýnir hvernig smáar breytingar í daglegu lífi geta skilað miklum ávinningi. Farið verður yfir fjölbreyttar hugmyndir að hreyfingu sem auðvelt er að flétta inn í vinnudag og heimilislíf, svo sem stuttar styrktaræfingar, virkar pásur, daglega hreyfingu og einfaldar leiðir til að vera meira á ferðinni án þess að fórna tíma.
Jafnframt verður Lífshlaupið kynnt, farið yfir hvernig það virkar og hvernig þátttaka getur orðið hvetjandi og skemmtileg leið til að auka hreyfingu, bæði einstaklingslega og í hópi.

Leiðbeinendur:
Linda Laufdal – verkefnastjóri Lífshlaupsins og sérfræðingur á Fræðslu- og almenningsíþróttasviði ÍSÍ.
Hansína Þóra Gunnarsdóttir – starfsmaður Fræðslu- og almenningsíþróttasviðs ÍSÍ, með víðamikla reynslu af kennslu og þjálfun ýmissa íþróttagreina og hópa í um 30 ár.

Mannréttindamorgunn - Hatur og mannréttindi
2026-01-29 09:30 - 11:00
HlustaIngileif Friðriksdóttir hefur á undanförnum árum látið að sér kveða í umræðu um mannréttindi í íslensku samfélagi.
Hún var framleiðandi sjónvarpsþáttarins HATUR sem sýndur var á RÚV síðastliðið haust, þar sem kastljósinu var beint að hatursorðræðu, afleiðingum hennar og því hvernig samfélög bregðast við þegar mörk eru þanin – eða brotin.
Á viðburðinum mun Ingileif fjalla um mannréttindamál, hatursorðræðu og mikilvægi þess að standa vörð um frelsi, mannlega reisn og ábyrgð í opinberri umræðu.
Ingileif starfar sem aðstoðarmaður utanríkisráðherra og er stofnandi fræðsluvettvangsins Hinseginleikans auk þess að vera rithöfundur.

Mannréttindahúsið, Sigtún 42, 1. hæð

Morgunbolinn: Hamingja í skugga áfalla - Hvað getum við lært af erfiðri reynslu?
2026-02-05 09:30 - 11:00
HlustaHeitt á könnunni frá kl. 9:30, fyrirlestur hefst kl. 10:00.
Við heyrum frá Ebbu Áslaugu Kristjánsdóttur sem segir frá meistararitgerð sinni „Þakklát fyrir reynsluna en ekki fyrir krabbameinið“, sem beindist að upplifun fjögurra ungra kvenna af krabbameini og lærdómi þeirrar reynslu.
Fyrirlesarinn Ebba Áslaug útskrifaðist haustið 2024 með meistaragráðu í uppeldis- og menntunarfræði, með áherslu á jákvæða sálfræði.
Síðastliðið haust birtist ritrýnd grein í tímaritinu Netlu þar sem greint er frá rannsókninni og niðurstöðum hennar. Greinina má nálgast hér: https://doi.org/10.24270//netla.2025/16
Hlökkum til að sjá ykkur!

Morgunbollinn – Listvinnzlan um menningu og mannréttindi
2026-02-12 09:30 - 11:00
HlustaListvinnzlan er vinnustaður þar sem list, mannréttindi og sköpunarkraftur mætast.
Heitt á könnunni kl.9:30 fyrirlestur hefst kl. 10:00.
Kynning um Listvinnzluna sem er framsækið menningar-, mannréttinda- og nýsköpunarverkefni sem skapar raunveruleg atvinnutækifæri fyrir fatlað listafólk og tryggir aðgang að faglegu vinnuumhverfi, stuðningi og virkri þátttöku í íslensku menningarlífi.
Á viðburðinum segja Margrét M. Norðdahl, stofnandi Listvinnzlunnar, Elín Sigríður María Ólafsdóttir (ESMÓ) og Þórir Gunnarsson (Listapúkinn) frá því hvernig Listvinnzlan hefur þróast í lifandi vinnustað og listmiðstöð í hjarta Reykjavíkur. Þau fjalla um hvers vegna slíkur vettvangur er nauðsynlegur, hvernig hann sameinar list, menningu, velferð og mannréttindi — og hvernig Listvinnzlan er skýr framkvæmd inngildingar og valdeflingar í verki.
Gestir fá innsýn í daglegt starf Listvinnzlunnar og Listsmiðjunnar: hvernig listafólk vinnur þar á eigin forsendum, fær faglegan stuðning, þróar sjálfstæðan listferil, skapar sér tekjur og verður virkur þátttakandi í menningarlífi landsins. Rætt verður um réttindavinnu, nýsköpun og samfélagsleg áhrif — og hvers vegna aðgangur að vinnu, list og sköpun skiptir sköpum fyrir samfélagið allt.
Á meðan viðburðinum stendur verða verk eftir listafólk Listsmiðjunnar sýnd á veggjum og fá gestir þannig tækifæri til að kynnast fjölbreyttum röddum og sjónarhornum listafólks Listvinnzlunnar.
Listvinnzlan hlaut Múrbrjót Þroskahjálpar árið 2023 og var tilnefnd til Hvatningarverðlauna ÖBÍ réttindasamtaka árið 2025 fyrir brautryðjendastarf á sviði listsköpunar fatlaðs fólks og fjölgun atvinnutækifæra.
Viðburðurinn er fyrir öll sem hafa áhuga á listum, mannréttindum, inngildingu, nýsköpun og samfélagslegri breytingu — og vilja heyra hvernig hægt er að byggja vinnustað þar sem öll tilheyra.

Morgunbollinn - Jóga í daglegu lífi
2026-02-19 10:00 - 11:00
HlustaHeitt á könnunni frá kl. 9:30. Fyrirlestur hefst kl. 10:00.
Uppgötvaðu hvernig örfáar mínútur á dag geta haft raunveruleg áhrif. Langar þig að hreyfa þig meira og finna meiri ró án þess að þurfa að mæta sérstaklega í ræktina eða þurfa hafa þig til?
Á þessum viðburði lærir þú hvernig innleiða má jógahugsun, einfaldar hreyfingar og öndun inn í daglega rútínu – heima, í vinnunni eða hvar sem er. Áhersla er á stuttar, áhrifaríkar æfingar sem draga úr stífleika, styðja við bakið og róa taugakerfið.
Engin fyrri reynsla nauðsynleg – og enginn sérstakur klæðnaður.
Leiðbeinandi: Ásta Þórarinsdóttir er eigandi Yoga&Heilsu með víðtæka jógamenntun (200 RYT, Hatha og yin) og kennararéttindi í meðgöngu- og eftirmeðgöngujóga, auk sérþekkingar á hreyfingu og kvenheilsu.Hún hefur sjálf glímt við bakverki og leggur áherslu á reglulega, einfalda iðkun sem styrkir líkama og róar sál.

Morgunbollinn: Medic Alert
2026-02-26 10:00 - 11:00
HlustaHeitt á könnunni frá kl. 9:30. Fyrirlestur hefst kl.10:00.
Yfir morgunbollanum kynnumst við Medic Alert armböndunum sem er einföld en lífsnauðsynleg lausn sem miðlar mikilvægum heilsuupplýsingum þegar mest á reynir. Á viðburðinum fá gestir innsýn í hvernig armböndin virka og hvers vegna þau geta skipt sköpum í neyðartilvikum.

Mannréttindamorgunn: Raddir sem rekast á veggi – hindranir í kerfinu og leiðir til úrbóta
2026-03-05 10:00 - 11:00 | Mannréttindahúsið, Sigtún 42, Reykjavík, Iceland
HlustaÖBÍ réttindasamtök, Endósamtökin, feminíska fötlunarhreyfingin Tabú og Tilvera standa fyrir viðburði þar sem sjónum er beint að hindrunum og brotalömum í kerfinu, en aðallega að því hvernig megi ryðja þeim úr vegi.
Endósamtökin sýna myndband sem þau framleiddu um reynslu kvenna af brotalömum í heilbrigðiskerfinu. Tabú býður velkomna Eliona Gjecaj, sem vinnur við rannsóknir á fötluðum konum og ofbeldi, en nýjasta grein hennar fjallar um reynslu kvenna með fötlun á Íslandi og skort á tilkynningum af þeirra hálfu en Sigríður Auðunsdóttir frá Tilveru verður einnig með erindi.
Í kjölfar erindanna taka við pallborðsumræður þar sem sérfræðingar og reynsluraddir ræða lausnir, ábyrgð og næstu skref. Markmiðið er að varpa ljósi á kerfislægar hindranir, skapa samtal og ýta undir raunverulegar umbætur. Viðburðurinn er upphitun fyrir 8. mars, sem er alþjóðadagur kvenna.
Hluti viðburðarins fer fam á ensku en verður rittúlkaður.

Fræðsluröð ÖBÍ - Gervigreind í starfi félagasamtaka
2026-03-11 16:00 - 18:00
HlustaÖBÍ réttindasamtök standa fyrir námskeiðinu Gervigreind í starfi félagasamtaka sem er hagnýtt og aðgengilegt námskeið fyrir þau sem vilja nýta sér nýjustu tækni til að efla starfsemi sína. Á námskeiðinu er farið yfir hvernig gervigreind getur einfaldað vinnuferla, sparað tíma og aukið gæði í samskiptum, kynningu og skipulagi verkefna. Sérstök áhersla er lögð á raunhæf dæmi sem tengjast daglegu starfi félagasamtaka og hvernig hægt er að beita verkfærunum strax að loknu námskeiði.
Leiðbeinandi er Stefán Atli Rúnarsson viðskiptafræðingur sem býr yfir mikilli þekkingu á gervigreind sem hefur haldið fjölmörg námskeið fyrir fyrirtæki og félagasamtök um hagnýta notkun gervigreindartækni. Hann leggur áherslu á skýrar útskýringar, lifandi framsetningu og að þátttakendur öðlist sjálfstraust í notkun verkfæranna.
Námskeiðið skiptist í sjö meginkafla. Fyrst er farið yfir grunnatriði gervigreindar og hvernig tæknin virkar. Því næst er skoðað hvernig má nýta gervigreind til gagnaúrvinnslu og greiningar til að styðja við ákvarðanatöku. Þá er fjallað um skapandi skrif með gervigreind, svo sem gerð fréttabréfa, styrkumsókna og efnis fyrir samfélagsmiðla. Einnig er kynnt hvernig hægt er að skapa myndir með gervigreind fyrir kynningar og markaðsefni, ásamt lauslegri yfirferð um hvernig tæknin getur aðstoðað við forritun og sjálfvirknivæðingu einfaldra verkefna. Að lokum er komið inn á tónlistarsköpun með gervigreind og farið yfir siðferðileg álitamál, tækifæri og áskoranir sem fylgja notkun tækninnar.
Markmið námskeiðsins er að þátttakendur öðlist skýran skilning á möguleikum gervigreindar og geti nýtt hana á ábyrgan og markvissan hátt í þágu félagastarfs og í daglegu lífi.
Nauðsynlegt er að skrá sig hér og vinsamlegast takið fram ef óskað er eftir táknmáls- eða rittúlkun.
Námskeiðið verður haldið í Mannréttindahúsinu Sigtúni 42, miðvikudaginn 11. mars kl. 16-18:00.
ÖBÍ ber allan kostnað af námskeiðshaldinu.
Við hlökkum til að sjá ykkur!

Morgunbollinn - Kynnumst Átaki
2026-03-12 10:00 - 11:00 | Mannréttindahúsið, Sigtún 42, Reykjavík, Iceland
HlustaHeitt á könnunni í Mannréttindahúsinu frá kl. 9:30 fyrirlestur hefst kl. 10:00.
Komdu og kynnstu Átaki, öflugu hagsmunafélagi fólks með þroskahömlun sem gekk nýverið í hóp aðildafélaga ÖBÍ á aðalfundi 2025.
Átak vinnur að því að efla sjálfstæði, valdeflingu og raunverulegt vald fólks með þroskahömlun yfir eigin lífi. Félagið er einstakt á Íslandi – því er stýrt af fólki með þroskahömlun sjálfu, fyrir fólk með þroskahömlun.
Á fundinum segja Jónína Rósa Hjartardóttir, formaður Átaks, og Heiða Vigdís Sigfúsdóttir, framkvæmdarstjóri, frá starfi félagsins, framtíðarsýn og því hvers vegna rödd fólks með þroskahömlun skiptir máli – nú meira en nokkru sinni fyrr.

Morgunbollinn - Hvað gerist þegar við spyrjum gervigreind?
2026-03-19 10:00 - 11:00 | Mannréttindahúsið, Sigtún 42, Reykjavík, Iceland
HlustaHvað gerist þegar við spyrjum gervigreind?
Fyrirlestur fimmtundaginn, 19. mars kl. 10:00 í Mannréttindahúsinu, Sigtúni 42. Heitt á könnunni frá kl. 9:30.
Nú þegar sífellt fleiri eru að prófa sig áfram með að nota gervigreind í námi, starfi og einkalífi er afar gagnlegt að skilja aðeins betur hvernig hún virkar á bak við tjöldin. Farið yfir hvernig gervigreindinni tekst að svara nánast hvaða spurningu sem er, og af hverju hún svarar stundum með algjöru bulli. Tekin verða dæmi um gagnleg not fyrir gervigreind, svo sem við vinnu með texta og tal, en líka fjallað um hvað skuli varast. Með því að skilja betur hvernig „svarti kassinn“ virkar öðlumst við aukið sjálfstæði og getum betur metið hvenær og hvernig við notum þessa nýju tækni.
Fyrirlesari er Svanhvít Lilja Ingólfsdóttir er sérfræðingur í máltækni og gervigreind hjá máltæknifyrirtækinu Miðeind
Öll velkomin.
